สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 26 เม.ย.61
27 เม.ย. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 200 จุดเมื่อคืนนี้ (26 เม.ย.) โดยได้แรงหนุนจากผลประกอบการที่แข็งแกร่งของบริษัทจดทะเบียน ซึ่งรวมถึงเฟซบุ๊ก นอกจากนี้ การปรับตัวลงของอัตราผลตอบแทนพันธบัตรสหรัฐ และข้อมูลเศรษฐกิจที่แข็งแกร่งของสหรัฐยังเป็นอีกปัจจัยที่ช่วยหนุนตลาดหุ้นนิวยอร์กดีดตัวขึ้นอย่างแข็งแกร่ง
ดัชนีเฉลี่ยอุตสาหกรรมดาวโจนส์ปิดที่ 24,322.34 จุด พุ่งขึ้น 238.51 จุด หรือ +0.99% ดัชนี S&amp;P500 ปิดที่ 2,666.94 จุด เพิ่มขึ้น 27.54 จุด หรือ +1.04% และดัชนี Nasdaq ปิดที่ 7,118.68 จุด เพิ่มขึ้น 114.94 จุด หรือ +1.64%
 
ตลาดหุ้นยุโรปปิดบวกเมื่อคืนนี้ (26 เม.ย.) โดยได้แรงหนุนจากสกุลเงินยูโรที่อ่อนค่าลงหลังจากธนาคารกลางยุโรป (ECB) มีมติคงอัตราดอกเบี้ย และคงวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ในการประชุมเมื่อวานนี้ นอกจากนี้ ตลาดยังได้ปัจจัยหนุนจากการที่นายมาริโอ ดรากี ประธาน ECB ยังส่งสัญญาณว่าจะใช้มาตรการกระตุ้นทางการเงินต่อไปช่วงหลายเดือนข้างหน้า
ดัชนี Stoxx Europe 600 ปรับตัวขึ้น 0.9% ปิดที่ 383.75 จุด ซึ่งเป็นระดับปิดสูงสุดนับตั้งแต่วันที่ 2 ก.พ.ปีนี้
ดัชนี DAX ตลาดหุ้นเยอรมันปิดวันทำการล่าสุดที่ 12,500.47 จุด เพิ่มขึ้น 78.17 จุด, +0.63% ดัชนี CAC-40 ตลาดหุ้นฝรั่งเศสปิดวันทำการล่าสุดที่ 5,453.58 จุด เพิ่มขึ้น 40.28 จุด, +0.74% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,421.43 จุด เพิ่มขึ้น 42.11 จุด, +0.57%
 
ตลาดหุ้นลอนดอนปิดบวกเมื่อคืนนี้ (26 เม.ย.) โดยได้ปัจจัยหนุนจากดัชนีดาวโจนส์ตลาดหุ้นนิวยอร์กที่ดีดตัวขึ้นอย่างแข็งแกร่ง นอกจากนี้ การอ่อนค่าของเงินปอนด์ยังช่วยหนุนหุ้นบริษัทข้ามชาติปรับตัวขึ้นด้วย
ทั้งนี้ ดัชนี FTSE 100 ตลาดหุ้นลอนดอนปิดที่ 7,421.43 จุด เพิ่มขึ้น 42.11 จุด หรือ +0.57%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (26 เม.ย.) โดยได้แรงหนุนจากการคาดการณ์ที่ว่าสหรัฐอาจคว่ำบาตรอิหร่านครั้งใหม่ หลังจากมีสัญญาณว่าสหรัฐอาจจะถอนตัวออกจากข้อตกลงนิวเคลียร์ที่ชาติมหาอำนาจทำไว้กับอิหร่าน อย่างไรก็ตาม สัญญาน้ำมันดิบเคลื่อนตัวในกรอบแคบๆ เนื่องจากนักลงทุนยังคงวิตกกังวลเกี่ยวกับสต็อกน้ำมันดิบและการผลิตน้ำมันดิบที่เพิ่มขึ้นในสหรัฐ
สัญญาน้ำมันดิบ WTI ส่งมอบเดือนมิ.ย. เพิ่มขึ้น 14 เซนต์ หรือ 0.2% ปิดที่ 68.19 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 74 เซนต์ หรือ 1% ปิดที่ 74.74 ดอลลาร์/บาร์เรล
 
สัญญาทองคำตลาดนิวยอร์กปิดปรับตัวลงเมื่อคืนนี้ (26 เม.ย.) เนื่องจากนักลงทุนลดการถือครองทองคำซึ่งเป็นสินทรัพย์ที่ปลอดภัย หลังจากตลาดหุ้นวอลล์สตรีทดีดตัวขึ้นอย่างแข็งแกร่ง นอกจากนี้ การแข็งค่าของสกุลเงินดอลลาร์ยังลดความน่าดึงดูดของสัญญาทองคำเช่นกัน
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 4.90 ดอลลาร์ หรือ 0.37% ปิดที่ 1317.90 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 1.1 เซนต์ หรือ 0.07% ปิดที่ 16.491 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 2.6 ดอลลาร์ หรือ 0.28% ปิดที่ 910.10 ดอลลาร์/ออนซ์
สัญญาพัลลาเดียมส่งมอบเดือนมิ.ย. พุ่งขึ้น 11.55 ดอลลาร์ หรือ 1.2% ปิดที่ 979.50 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (26 เม.ย.) ขานรับข้อมูลเศรษฐกิจที่แข็งแกร่งของสหรัฐ ซึ่งรวมถึงยอดสั่งซื้อสินค้าคงทนเพิ่มขึ้นเกินคาดในเดือนมี.ค. ขณะที่สกุลเงินยูโรอ่อนค่าลงหลังจากธนาคารกลางยุโรป (ECB) มีมติคงอัตราดอกเบี้ย และคงวงเงิน QE ในการประชุมเมื่อวานนี้ตามคาด
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.2107 ดอลลาร์ จากระดับ 1.2178 ดอลลาร์ ขณะที่เงินปอนด์อ่อนค่าลงสู่ระดับ 1.3923 ดอลลาร์ จากระดับ 1.3936 ดอลลาร์ และดอลลาร์ออสเตรเลียอ่อนค่าลงสู่ระดับ 0.7552 ดอลลาร์ จากระดับ 0.7564 ดอลลาร์
ดอลลาร์ทรงตัวเมื่อเทียบกับเงินเยนที่ระดับ 109.37 เยน และแข็งค่าขึ้นเมื่อเทียบกับฟรังก์สวิสที่ระดับ 0.9893 ฟรังก์ จากระดับ 0.9829 ฟรังก์
 